Nøgleord

Sammendrag



Nøgleord

1 Social sikring af vandrende arbejdstagere og selvstændige erhvervsdrivende - ligebehandling - bopælskrav som betingelse for tildeling af visse barselsydelser, der ikke henhører under udtrykket »familieydelser« i forordning nr. 1408/71's forstand - lovligt - bopælskrav som betingelse for tildeling af en moderskabsydelse, der ikke henhører under gruppen af særlige ikke-bidragspligtige ydelser - ulovligt

[EF-traktaten, art. 48 og 51 (efter ændring nu art. 39 EF og 42 EF); Rådets forordning nr. 1408/71, art. 1, litra u), nr. i), og art. 10a samt bilag II og IIa]

2 Social sikring af vandrende arbejdstagere og selvstændige erhvervsdrivende - familieydelser - pensionister eller rentemodtagere - ydelser, der udbetales fra debitormedlemsstaten til pensionister, der er bosat på en anden medlemsstats område - begrænsning til børnetilskud i den forstand, hvori udtrykket er anvendt i artikel 1, litra u), nr. ii), i forordning nr. 1408/71

[Rådets forordning nr. 1408/71, art. 1, litra u), nr. ii), og art. 77]

3 Social sikring af vandrende arbejdstagere og selvstændige erhvervsdrivende - familieydelser - pensionister eller rentemodtagere - ydelser, der udbetales fra debitormedlemsstaten til pensionister, der er bosat på en anden medlemsstats område - ikke ret til andre familieydelser end dem, der er omhandlet i artikel 77 i forordning nr. 1408/71

(Rådets forordning nr. 1408/71, art. 73 og 77)

4 Fri bevægelighed for personer - arbejdstagere - ligebehandling - sociale fordele - invalidepensionist, der er bosat i en anden medlemsstat end den, hvorfra hans pension udbetales - rettigheder, der følger af en status som arbejdstager, udelukkende i kraft af den tidligere erhvervsmæssige beskæftigelse

(Rådets forordning nr. 1612/68, art. 7)

Sammendrag

1 Artikel 1, litra u), nr. i), i og bilag II til forordning nr. 1408/71, som ændret og ajourført ved forordning nr. 118/97, hvorefter visse særlige ydelser i anledning af fødsel og adoption undtages fra begrebet »familieydelser« i forordning nr. 1408/71's forstand, er ikke i strid med traktatens artikel 48 og 51 (efter ændring nu artikel 39 EF og artikel 42 EF), for så vidt der heri tillades et bopælskrav som betingelse for tildeling af den luxembourgske prænatale ydelse og barselsydelse.

Til gengæld er bilag IIa til forordning nr. 1408/71, som ændret og ajourført ved forordning nr. 118/97, ugyldigt, for så vidt den luxembourgske moderskabsydelse er anført i afsnit I. Luxembourg, litra b). Det er i strid med traktatens artikel 48 og 51, at denne ydelse er medtaget i bilaget som en særlig ikke-bidragspligtig ydelse, der i henhold til artikel 10a i forordning nr. 1408/71 kun kan udbetales på bopælsstatens område. Der kan følgelig ikke opstilles et krav om bopæl på den kompetente stats område som betingelse for tildeling af en sådan ydelse.

(jf. præmis 30, 37 og 38 samt domskonkl. 1 og 2)

2 En ydelse som den luxembourgske børnepasningsydelse skal ikke henregnes til de børnetilskud, der i henhold til artikel 77 i forordning nr. 1408/71, som ændret og ajourført ved forordning nr. 118/97, skal udredes til personer, der modtager pension eller rente i anledning af alderdom, invaliditet, arbejdsulykke eller erhvervssygdom, uanset i hvilken medlemsstat de er bosat. Denne ydelse svarer ikke til definitionen af begrebet »børnetilskud« i artikel 1, litra u), nr. ii), i forordning nr. 1408/71, idet dens størrelse fastsættes uafhængigt af antallet af børn, der passes i samme hjem.

(jf. præmis 43 og 44 samt domskonkl. 3)

3 En invalidepensionist, som er bosat uden for den medlemsstat, hvorfra hans pension udbetales, kan ikke af artikel 73 i forordning nr. 1408/71, som ændret og ajourført ved forordning nr. 118/97, udlede en ret til andre familieydelser end dem, der er omhandlet i forordningens artikel 77.$

(jf. præmis 51 og domskonkl. 4)

4 En invalidepensionist, der er bosat i en anden medlemsstat end den, hvorfra hans pension udbetales, er ikke en arbejdstager i den forstand, hvori udtrykket er anvendt i artikel 7 i forordning nr. 1612/68 om arbejdskraftens frie bevægelighed inden for Fællesskabet, og han har derfor kun de rettigheder, der følger af denne status, i kraft af hans tidligere erhvervsmæssige beskæftigelse.

(jf. præmis 61 og domskonkl. 5)